ሳውዲ ህጋዊ ለመሆን በሂደት ላይ ለነበሩ የውጭ ዜጎች የማጠናቀቂያ ጊዜ ተጨማሪ 2ወር ብቻ ፈቀደች
አዲስ አበባ፤ ታህሳስ 26/2006 (ዋኢማ) – ሳውዲ አረቢያ የመኖሪያ እና የስራ ፈቃድ ለማስተካከል አስገብተው ላልጨረሱ  የውጭ ዜጎች የሁለት ወር ተጨማሪ ማስተካከያ ጊዜ ሰጠች፡፡የሳውዲ የሀገር ውስጥ ሚንስትሩ ልዑል ሙሀመድ ቢን ናኢፍ ካለፈው መጋቢት ጀምሮ የመኖሪያ እና የስራ ፈቃድ ለማስተካከል  ሰነዳቸውን በፓስፖርት ድፓርትመንት አስገብተው ሂደት ላይ የነበሩ የውጭ ዜጎች የማስተካከሉ ስራ በአፋጣኝ እንዲሰራ ትዕዛዝ ሰጥተዋል፡፡አዲሱ ተጨማሪ የምህረት ጊዜ ህጋዊነትን ለመላበስ ሂደት ላይ ለነበሩ የውጭ ዜጎች ከሁለት አመት እስራት እና 100ሺ የሳውዲ ሪያል ቅጣት ይደርስብናል የሚለውን ስጋት ያቃልልላቸዋልም ተብሏል፡፡ከዚህ ቀደም በተሰጠው ህጋዊ የመኖሪያና የስራ ፈቃድ የማግኛ የምህረት ጊዜ 4ሚሊዮን የሚጠጉ የውጭ ዜጎች ተጠቃሚ መሆን እንደቻሉም ከሳውዲ ባለስልጣናት የወጣው መረጃ ያመላክታል፡፡1ሚሊዮን ያህሉ ሰነዳቸውን ማስተካከል የማይችሉት የውጭ ዜጎች ደግሞ ሀገሪቱን ጥለው ወደ ሀገራቸው እንዲገቡ ተደርጓል፡፡ቀሪው ሁለት ሚሊዮን የሚሆነው የውጭ ዜጋ ያለበት ሁኔታ ግን እስካሁን በግልፅ የታወቀ ነገር የለም፡፡ሰነድ ማስተካከል ያልቻሉ ከ136 ሺ በላይ ኢትዮጵያዊያንም በተለያዩ ዙሮች ወደ ሀገራቸው መግባታቸው የሚታወስ ነው፡፡